Author: administrator
Last saved by: grosjarova
Company: Abyss

Dôvodová správa

A. Všeobecná časť

Návrh  nariadenia vlády Slovenskej republiky, ktorým sa zrušuje nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie v znení neskorších predpisov predkladá predseda Úradu pre normalizáciu, metrológiu a skúšobníctvo Slovenskej republiky na základe uznesenia vlády Slovenskej republiky č. 920 zo 16. decembra 2009.
Predloženým návrhom nariadenia vlády sa zrušuje nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie v znení neskorších predpisov. 
Nariadením vlády č. 425/2000 Z. z. boli do právneho poriadku Slovenskej republiky prebraté ustanovenia smernice Európskeho parlamentu a Rady 96/57/ES z 3. septembra 1996 o požiadavkách na energetickú účinnosť elektrických chladničiek, mrazničiek pre domácnosť a ich kombinácií (Mimoriadne vydanie Ú. v. EÚ, kap. 12/zv. 1), ktorú ku dňu 1. júla 2010 zrušuje nariadenie Komisie (ES) č. 643/2009 z 22. júla 2009, ktorým sa vykonáva smernica Európskeho parlamentu a Rady 2005/32/ES o požiadavkách na ekodizajn chladiacich spotrebičov pre domácnosť (Ú. v. EÚ L 191, 23.7.2009). Na základe tejto skutočnosti je potrebné zrušiť nariadenie vlády č. 425/2000 Z. z..
Požiadavky ustanovené v smernici 96/57/ES, ktoré sa uplatňovali od roku 1999 sú v súčasnosti zastarané. V roku 2005 sa ročná spotreba elektrickej energie u výrobkov podliehajúcich  nariadeniu (ES) č. 643/2009 v odhadovala na 122 TWh, čo zodpovedá ekvivalentu 56 miliónov ton CO 2. Hoci plánovaná spotreba elektrickej energie u chladiacich spotrebičov pre domácnosť bude do roku 2020 klesať, predpokladá sa spomalenie tohto znižovania v dôsledku zastaraných požiadaviek a energetických štítkov. Potenciál nákladovo efektívnej úspory energie by sa teda nedosiahol, keby sa nezaviedli žiadne ďalšie opatrenia na aktualizáciu existujúcich požiadaviek na ekodizajn.
Na základe tejto skutočnosti je potrebné vykonať implementačné opatrenia a zrušiť nariadenie vlády č. 425/2000 Z. z.
Návrh  nariadenia vlády nebude predstavovať zvýšený vplyv na verejné financie, nebude mať negatívny vplyv na  podnikateľské prostredie, na obyvateľov, hospodárenie podnikateľskej sféry a iných právnických osôb, zamestnanosť, životné prostredie a informatizáciu spoločnosti.
           Predložený návrh nariadenia vlády Slovenskej republiky je v súlade s Ústavou Slovenskej republiky, so všeobecne záväznými právnymi predpismi a inými medzinárodnými dokumentmi, ktorými je Slovenská republika viazaná, ako aj s právom Európskej únie.
          Návrh nariadenia vlády bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predloženého materiálu. Návrh nariadenia vlády bol prerokovaný v Legislatívnej rade vlády Slovenskej republiky a pripomienky uplatnené v rámci jej rokovania sú zapracované v predloženom materiáli. Návrh nariadenia vlády sa predkladá bez rozporov.

B. Osobitná časť

K §  1
Zrušuje sa nariadenie vlády Slovenskej republiky č. 425/2000 Z. z., ktorým sa ustanovujú podrobnosti o technických požiadavkách na energetickú účinnosť a postupoch posudzovania zhody na elektrické chladničky a mrazničky pre domácnosť a ich kombinácie v znení neskorších predpisov. Nariadenie Komisie (ES) č. 643/2009  z 22. júla 2009, ktorým sa vykonáva smernica Európskeho parlamentu a Rady 2005/32/ES o požiadavkách na ekodizajn chladiacich spotrebičov pre domácnosť zrušuje v článku 8 smernicu 96/57/ES, ktorá je prebratá nariadením vlády č. 425/2000 Z. z. Na základe tejto skutočnosti je potrebné vykonať implementačné opatrenia a zrušiť nariadenie vlády č. 425/2000 Z. z..
K § 2 
Keďže navrhované nariadenie vlády je aj aproximačným nariadením vlády a vykonáva sa ním právne záväzný akt Európskej únie, v súlade s Legislatívnymi pravidlami vlády SR sa ustanovuje transpozičný odkaz .
K § 3 
Uvádza sa dátum nadobudnutia účinnosti nariadenia vlády v súlade s lehotou implementácie nariadenia (ES) č. 643/2009.
 
K prílohe
Obsahuje označenie vykonávaného právneho aktu Európskej únie.